اسپارتاکوس

اسپارتاکوس (یونانی: Σπάρτακος) لاتین: Spartacus، بزا ۱۰۹ - بمرد ۷۱ پیش از میلاد) برده‌ای بی‌یه که روم علیه هرستا و انقلاب ضدبرده‌داری سوم رهبری ره بعهده داشته.

 اسپارتاکوس قیام 
اسپارتاکوس قیام سال ۷۳ پیش از میلاد شروع بیّه. اسپارتاکوس اژه دریا وَری آدم بی‌یه و تراسی مردم جه بی‌یه. وه جنگ دله روم ارتش اسیر بیّه و وه ره گلادیاتورون جمع دینگونه. روم دله مرکز آموزشی گلادیاتورون دله (که ونه میون برده‌ئون ره مبارزه با هم‌دیگر وسّه آماده کاردنه) کار کارده. ظلمی و ستمی که به برده‌ئون روم دی‌یه په، اسپارتاکوس اتا گت ِقیام هاکرده و آزادی وسّه، خله پیروزی‌ئون بَیته.

اسپارتاکوس قیام پغوم بسرعت سرتاسر ایتالیا دپیته. برده‌ئون، کشورون ور تا ور جه شورش هکردنه و شه اربابون ره بکوشتنه و وشون ِسره‌ئون و انبارون ره تش بکشینه. هزارون برده، رنگ و نژادون مختلف جه، بمونه اسپارتاکوس سپاه گرد بینه و رومی جه جنگ دکتنه. روم ِسنا چندین سپاه راهی هکرده و برسنی‌یه، ولی برده‌ئون همهٔ این سپاهیون ره بشکنینه. اینطرزی اسپارتاکوس چن سال سپاه منظم و مجهز روم جلو هرسائه. 

اون گادِر، مارکوس لیسینیوس کراسوس روم سپاهیون فرماندهی ره دست هایته. وه سال ۷۱ پیش از میلاد اسپارتاکوس ره اتا جنگ دله شکست هدائه.

اسپارتاکوس همراهون با بیش از ۶۰۰۰ نفر جمیعت ره صلیب بکشینه و ونه قیام تموم بیّه، این در حالی بی‌یه که هیچکادوم از ونه همراهون حاضر به معرفی وه به رومیون نَینه. با این حال ۵۰۰۰ برده هم از دستگیری فرار هاکردنه. اگر چه اسپارتاکوس بمرده ولی درنهایت زمونی برسی‌یه که روم ِکِت رِقد بورده و این کار به دست غلامون و سرفون و کشاورزون و اقوام وحشی، که با وشون بینه، صورت بَیته.

 پیوند به بیرون 

 مقایسهٔ مزدک ایرانی و اسپارتاکوس رومی، ریشه‌ئون سوسیالیسم

 منابع 
 ایزدی، حسین، اسپارتاکوس، تهران، کتاب همراه، ۱۳۸۶.

رج:روم تاریخ
رج:روم گت آدمون